**Görcsönydoboka Község Önkormányzata Képviselő-testületének 1/2022. (II. 24.) önkormányzati rendelete**

**a települési képviselők tiszteletdíjáról**

Görcsönydoboka Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában biztosított felhatalmazás alapján, az Alaptörvény 32. cikk (1) bekezdés a) pontjában foglalt feladatkörében a következőket rendeli el:

**A települési képviselők díjazása**

**1. §**

(1) Görcsönydoboka Község Önkormányzat Képviselő-testülete a települési képviselők részére havonként 15.000-Ft összegű képviselői tiszteletdíjat állapít meg.

(2) A tiszteletdíjaknak a települési képviselők részére történő kifizetését, a jelenléti ívek alapján a Sombereki Közös Önkormányzati Hivatal negyedévente, a negyedév utolsó hónapjában átutalással teljesíti.

(3) A tiszteletdíj megvonása: amennyiben a képviselő egymást követő két testületi ülésen igazolatlanul távol marad, úgy a következő egy havi tiszteletdíja megvonásra kerül.

(4) Az önkormányzati képviselő tiszteletdíja és egyéb juttatása közérdekből nyilvános adat.

**A települési képviselők költségtérítése**

**2. §**

(1) Az önkormányzati képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

(2) A képviselői költségek kifizetését a polgármester engedélyezi.

**Záró rendelkezések**

**3. §**

Hatályát veszti a települési képviselők tiszteletdíjáról szóló 2/1997. (III. 7.) önkormányzati rendelet.

**4. §**

Ez a rendelet 2022. február 25-én lép hatályba.

Troszt József dr. Maul Zsolt

polgármester jegyző

Jelen rendelet a Sombereki Közös Önkormányzati Hivatal hirdetőtábláján keresztül, valamint az önkormányzat honlapján 2022. február 24. napján kihirdetésre került.

Somberek, 2022. február 24.

 dr. Maul Zsolt

 jegyző

Részletes indokolás

**Az 1–4. §-hoz**

A Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában biztosított felhatalmazás alapján Görcsönydoboka Község Önkormányzata a települési képviselők tiszteletdíjáról történő rendelkezés céljából megalkotta új rendeletét.

Az 1. § rögzíti a tiszteletdíj mértékét, annak kifizetésének időpontját és módját. Jogkövetkezményt állapít meg továbbá arra az esetre, ha a képviselő egymás után két testületi ülésről igazolatlanul marad távol.

A 2. § a költségtérítésre vonatkozó rendelkezést tartalmaz, összhangban a jogszabályi rendelkezésekkel.

A 3. § rendelkezést tartalmaz a korábbi rendelet hatályon kívül helyezéséről. A korábbi rendelet hatályon kívül helyezését indokolja: a tiszteletdíj mértékének módosulása, az önkormányzat megnevezésének 1997 óta eltelt időszakban történt megváltozása, valamint a korábbi rendeletben hivatkozott jogszabályok hatálytalansága.

A 4. § a hatályba lépés időpontját jelöli meg.